
Τετάρτη, 23 Σεπτεμβρίου 2026

ΔΕΛΤΙΟ ΤΥΠΟΥ

Παροχή συνδρομής σε Ι/Φ σκάφη στη Σύρο και τη Πάργα – Παροχή συνδρομής σε αλλοδαπό στη Κέρκυρα - Διακομιδές ασθενών


	Τις μεσημβρινές ώρες χθες, ενημερώθηκε η Λιμενική Αρχή της Σύρου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.- ΕΛ.ΑΚΤ., ότι ένα ιστιοφόρο (Ι/Φ) σκάφος με πέντε αλλοδαπούς (υπηκόους Γερμανίας) επιβαίνοντες, βρίσκεται σε δυσχερή θέση λόγω θραύσης ιστίου, στη θαλάσσια περιοχή 9 ν.μ. δυτικά της Σύρου. Στο σημείο μετέβησαν το σκάφος «ΠΑΣΠΑΡΤΟΥ» Τ.Σ. 474 καθώς και το επιβατηγό-τουριστικό (Ε/Π-Τ/Ρ) «ΜΠΙΑΝΚΑ» Ν. Π. 7582, προς παροχή συνδρομής. Το Ι/Φ σκάφος κατέπλευσε με ασφάλεια στον όρμο Φοίνικα Σύρου, με τη συνδρομή του «ΜΠΙΑΝΚΑ». Από το Λιμεναρχείο Σύρου, απαγορεύτηκε ο απόπλους του Ι/Φ μέχρι την προσκόμιση βεβαιωτικού αξιοπλοΐας από τον νηογνώμονα που το παρακολουθεί, ενώ από το συμβάν δεν υπήρξε τραυματισμός και δεν παρατηρήθηκε θαλάσσια ρύπανση.

*****

	Τις πρώτες πρωινές ώρες σήμερα, ενημερώθηκε η Λιμενική Αρχή της Πάργας για μηχανική βλάβη ενός ιστιοφόρου (Ι/Φ) σκάφους σημαίας Πολωνίας, με δύο αλλοδαπούς (υπηκόους Αργεντινής) επιβαίνοντες, στη θαλάσσια περιοχή 2 ν.μ. έξω από το λιμένα Πάργας. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) με τη συνδρομή του οποίου το Ι/Φ κατέπλευσε αυτοδύναμα στο αγκυροβόλιο «ΒΑΛΤΟΥ» Πάργας. Από το Β’ Λιμενικό Τμήμα Πάργας του Κεντρικού Λιμεναρχείου Ηγουμενίτσας, απαγορεύτηκε ο απόπλους του Ι/Φ μέχρι την προσκόμιση βεβαιωτικού αξιοπλοΐας από τον νηογνώμονα που το παρακολουθεί.

*****

	Τις απογευματινές ώρες χθες, ενημερώθηκε η Λιμενική Αρχή της Παλαιοκαστρίτσας για τον τραυματισμό ενός 33χρονου αλλοδαπού (υπηκόου Γερμανίας), ο οποίος βρισκόταν εγκλωβισμένος σε βραχώδες σημείο του αιγιαλού στη περιοχή «ΓΕΦΥΡΑ ΛΙΑΠΑΔΩΝ» Κέρκυρας. Συγκεκριμένα, ο 33χρονος εγκλωβίστηκε στο σημείο, μετά από την προσπάθειά του να αναρριχηθεί στα βράχια, με αποτέλεσμα τη πτώση και τον τραυματισμό του στο δεξί πόδι. Στη περιοχή έσπευσαν στελέχη Λ.Σ.-ΕΛ.ΑΚΤ. καθώς και κλιμάκιο της Πυροσβεστικής Υπηρεσίας, με τη συνδρομή του οποίου ο 33χρονος απεγκλωβίστηκε και εν συνεχεία επιβιβάστηκε στο εκμισθούμενο σκάφος «ΜΠΕΜΠΑ» Σ.Κ. 2702. Ακολούθως, μεταφέρθηκε στην παραλία «ΛΙΑΠΑΔΩΝ», από όπου, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κέρκυρας, για παροχή ιατρικής περίθαλψης. Προανάκριση διενεργείται από το Α΄ Λιμενικό Τμήμα Παλαιοκαστρίτσας του Κεντρικού Λιμεναρχείου Κέρκυρας.

*****

	Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-76χρονης, από το λιμάνι Αγίας Ρούμελης στο Χώρας Σφακίων, με Περιπολικό σκάφος Λ.Σ.-ΕΛ.ΑΚΤ.,
-93χρονου, από το λιμάνι των Φούρνων στο λιμάνι Κηρύκου Ικαρίας, με Περιπολικό σκάφος Λ.Σ.-ΕΛ.ΑΚΤ. και
-68χρονου, από το λιμάνι της Θάσου στο λιμάνι της Κεραμωτής, με το Ε/Γ-Ο/Γ «ΑΝΑΞ» Ν.Π. 12457.

